遊層巖
作者：張綬
朝代：宋

paragraphs: 群峰聳回環，一徑上縈曲。
顧瞻得層巖，庨豁鑿山腹。
片雲雨雹飛，勺水蛟龍縮。
惟昔乘興遊，頗歎歸鞍促。
念方困簿領，敢不勤櫛沐。
四時各有趣，一賞豈能足。
朅來俯二紀，經行徧四瀆。
每懷佳山水，瀾僻聚燕蝠。
高才茲南來，勝賞欣所欲。
披尋到幽秘，徘徊或信宿。
忘歸須眾同，寓意乃余獨。
泉聲愜幽聽，翠色明遠目。
夕鳥歸且鳴，牧牛駭而觸。
此行固有得，何用論禍福。
應同丁家興，肯效窮塗哭。
堂下食張儀，綈袍哀范叔。
大任或感發，一飯奚省錄。
郵筒奉佳篇，兀坐聊躑躅。
勉率繼高韻，願同刊澗澳。